„Prim-ministrul României rotește ochii în sus, în jos, la stânga și la dreapta ca un șobolan de desen animat." Asta scriam despre celebrul moment MTO de la Cotroceni, în care V. Ponta s-a arătat pentru câteva clipe așa cum este.

În prima variantă, scrisesem „ca un Michi Maus încolțit”. Pe urmă am stat pe gânduri, am șters și am formulat cum vedeți mai sus. Imaginea era clară, dar n-am putut să-l alătur pe minunatul și nobilul Mickey celui pe care, în titlul unui alt editorial, l-am numit „Năpârca la maturitate”.

Ce văd acum pe HotNews îmi strânge inima. Un colaj fotografic cu Mark Zuckerberg, fondatorul Facebook, care râde cu gura până la urechi, în vreme ce, în spatele lui, Mickey Mouse e crucificat pe un perete, cu sângele curgându-i din lăbuțele găurite. Adicătelea, Facebook și Ponta.

Oare cum o fi arătând animalul care a compus această operă de artă? Greșesc, niciun animal n-ar fi putut face asta, doar un gunoi uman.

Cât de neom poate să fie creatura? A fost vreodată copil sau s-a născut direct cu slănină pe creier, dacă a putut să scoată sânge din Mickey cu mouse-ul?

Iar ca să-l asemuiești pe Ponta cu Iisus pe cruce înseamnă nu numai că nu ești creștin, ești și cretin.

Am o mare rugăminte către toți oamenii de pe Facebook care m-au făcut să trăiesc duminică bucuria, ceea ce foarte rar sunt în stare: lăsați-l în pace pe Mickey Mouse!

Dezlipiți-l de abțibildul Victor Ponta, nu-l mai chinuiți pe bravul nostru șoricel!

Copiii, care nu știu cine e Ponta, izbucnesc în lacrimi când îl văd tăiat cu X-uri roșii sau străpuns de cuie.

Lăsați-l în pace pe Mickey Mouse!